Til: Årsmøtet til JF-P

Fra: Seksjonsstyret

Dato: 7. september 2018

**Sak 5 c: Reorganisering av foreningsstrukturen – nettverk og geografiske felles juristforum**

Juristforbundet er i dag organisert i seksjoner og foreninger.

Interessearbeidet tar utgangspunkt i de ulike seksjoner og de særegenheter som preger de ulike sektorene.

Denne organiseringen er til hinder for faglig vekst og utvikling, og for faglig samkvem på tvers av seksjoner, når flere seksjoner har medlemmer med engasjement i samme rettsområde. For fag som arbeidsrett, skatt og strafferett bør medlemmenes faglige interesser bestemme medlemstilbudet. Juristforbundet er her i en unik situasjon for å kunne tilrettelegge for faglige nettverk, på tvers av seksjonene. For å støtte opp under en modell for slikt faglig samkvem må det etableres effektive systemer. Nettverkene bør samordnes gjennom et Nettverkstyre, oppnevnt av Hovedstyret. Hvert nettverk må være autonomt, og drives/ledes av et faglig kvalifisert og engasjert medlem, oppnevnt av nettverkstyret. Temaene for arrangementer og aktiviteter kan variere fra fag til ledelse til det som måtte være av interesse hos medlemmene i forhold til egen vekst og utvikling.

For ytterligere å bygge opp under felles sosiale interesser for juristprofesjonen må det også etableres en geografisk modell som samler medlemmene på tvers av seksjonene til morgen eller kveldsmøter eller åndelig/fysisk vekst og utvikling. Det er naturlig å bygge videre på modellen «Juristforum», og Hovedstyret bør oppnevne et styre som kan videreutvikle denne modellen gjennom landet.

I gjeldende vedtekter beskrives ikke formålet med Juristforbundets underforeninger. Formålet bør presiseres at foreningenes primæroppgaver er oppfølging av medlemmenes tariffavtaler, og eventuelt arbeid med å etablere nye. På sikt bør foreningsstrukturen gjennomgås, slik at tariffavtaler er styrende for avgrensningen av de ulike foreningene. Det vil også gi bedre grunnlag for et reelt medlemsdemokrati for å gi foreningenes styringsorganer en forankring i medlemsmassen. Der bedriftsgrupper representerer Juristforbundet i direkteavtaler med arbeidsgiver, er det også avgjørende at medlemsdemokratiet er ivaretatt. Aktive bedriftsgrupper med eksisterende direkteavtaler bør kunne samles under felles overbygning, for å sikre relevant kompetansoverføring.

Det overordnede ansvaret vil fortsatt ligge hos det respektive seksjonsstyre, som har ansvar for interessearbeidet der Juristforbundet ikke er part i en kollektiv avtale, og må organisere interessearbeidet på en hensiktsmessig måte. Det kan være bedriftsgrupper eller foreninger in spe.

Forslaget innebærer endring av eksisterende vedtekter.

**Innstilling:**

Årsmøtet ber seksjonsstyre fremme saken som beskrevet, og å utarbeide, sammen med sekretariatet, nødvendige forslag til vedtektsendringer til Landsmøtet.